होम मेकर हैं सर्वेंट नहीं, अर्थव्यवस्था में भी शामिल होता है घरेलू महिलाओं का योगदान
घरेलू महिलाओं के नाम पर हमेशा मेरे ज़ेहन में ऐसी तस्वीर आती है जिसमें एक महिला के बहुत से हाथ होते हैं। उसका हर हाथ कोई ना कोई काम करते हुए दिखता है। कुछ हाथ घरेलू कार्य जैसे सफाई, खाना बनाना और बच्चों की देखभाल करते नजर आते हैं, तो कुछ हाथ नौकरी से जुड़े अन्य कार्य करते हुए। इस तस्वीर को देखकर लगता है कि महिलाएं बिना रुके, बिना थके एक रोबोट की तरह एक ही समय में हर काम करने में सक्षम है।
वह कभी बेटी बनकर घर को सजाती हैं, तो कभी मां बनकर अपने बच्चों की जिंदगी संवारती हैं, जरूरत पड़ने पर आर्थिक सहायता देने और पुरुषों के बराबर कंधे से कंधा मिलाकर चलने में भी पीछे नहीं हटतीं। मन में ममता और करुणा का भाव लिए बड़ी ही खूबसूरती के साथ अपनी सभी जिम्मेदारियां निभाती है परिवार की धुरी महिला।
औसत भारतीय गृहणियों का मानना है कि उनका अस्तित्व काफी हद तक घर की जरूरतें पूरा करने के लिए है। सुबह जागने से लेकर शाम को सोने तक उसका ध्यान घर के कामकाज से लेकर खाना बनाना तक ही होता है। वह अपने पति और बच्चों तक परिवार में सभी को गर्मागरम रोटियां सर्व करती है लेकिन खुद पूरा किचन समेट कर सबसे बाद में ठंडी रोटी खाती हैं। वह बच्चों को स्कूल भेजती हैं, बुजुर्गो का ख्याल रखती हैं, घर की जरूरतों पर अपनी पॉकेट मनी तक खर्च कर देती हैं या फिर बचा- बचाकर बच्चों के भविष्य के लिए जोड़ती हैं।
आकाश का कहना है कि मैं महिलाओं की ऐसी सिचुएशन सोसाइटी में देख रहा था तो मैंने अपनी पड़ोस की शिप्रा चाची पर एक केस स्टडी की। शिप्रा चाची बेहद प्यार करने वाली पड़ोसी हैं, जो हमेशा कपड़े धोने, सफाई करने और खिलाने में इतना बिजी रहती हैं कि मुझे यकीन है कि कई बार तो इस सब में लगे लगे वह ब्रेकफास्ट करना भी भूल जाती होंगी। एक दिन मैं उनके यहां चाय पीने गया तो देखा वह काम में लगी हैं। वह मेरे पास कुछ देर बैठीं तो मैंने उनसे पूछा कि क्या कभी आपके पास अपने लिए कुछ करने का वक्त होता है जैसे कि टीवी देखना, खाली बैठना, कुछ पढ़ना या फिर पार्लर जाने के लिए।
उन्होंने मुझे इसके जवाब में घर के ढेरों काम गिनवा दिए कि मुझे इन सब कामों को निपटाते- निपटाते ही रात हो जाती है। फिर मैंने कहा कि क्या आपका मन नहीं करता कि आप कुछ समय सिर्फ अपने लिए जिएं तो उन्होंने कहा यही उनकी जिंदगी है और अब तो सपने भी वो अपने इसी घर के देखती हैं, हिल स्टेशन के नहीं। और इसका जवाब है कि, क्या करें एडजस्ट तो करना ही पड़ता है।
बचपन से लड़कियों को यही सिखाया जाता है
अब सवाल यह उठता है कि ऐसा क्यों है कि महिलाएं परिवार में एडजस्ट करने को हर वक्त तैयार रहती हैं जबकि पुरुष ऐसा नहीं करते। लड़कियों को बचपन से ही ऐसे किस्से सुनाए जाते हैं। 'सीता के त्याग के' 'शिव को पाने के लिए पार्वती की तपस्या के', 'कुंती के अनजाने में ही कह देने पर पांच पतियों में बंट जाने वाली द्रोपदी के', उन पतिव्रताओं के जो वेश्यागामी अत्याचारी पति के बीमार पड़ने पर उन्हें अपने कंधे पर लादकर लहु लुहान घुटनों से देवी मां के दर्शन के लिए पर्वत चढ़ जाती है कि उनके पति ठीक हो जाएं। तो ऐसी कहानियां सुन और ऐसे व्यवहार को झेलकर किसी लड़की की सोच कैसी होगी?
यही कि उस से तो त्याग ही अपेक्षित है और उसे हर हाल में ससुराल में एडजस्ट करना चाहिए। उसे खुद के लिए नहीं, दूसरों के लिए जीना है और वे यही करती हैं। पति के अत्याचार के विरोध का ख्याल आने से पहले अपने माता पिता का, संतान का ख्याल आ जाता है। आधुनिक पढ़ी लिखी लड़कियों के माता पिता भी यह नहीं चाहते कि बेटी ससुराल छोड़़ मायके वापस आ जाए। तो जब लौट कर कहीं जाने का ठौर ठिकाना ना हो तो विरोध करने से पहले उसे 100 बार तो सोचना ही पड़ेगा ना। हां, जब अत्याचार की हद हो जाती है तब जरूर उसमें कुछ हिम्मत आने लगती है। यह दुख की बात है कि यह हिम्मत उसे असहनीय पीड़ा से मिलती है, पैरेंटस से नहीं।
महिलाओं के घर के कामकाज को लेकर हुआ सर्वे
लेकिन सच इसके बिल्कुल विपरीत है। हाल ही में ऑक्सफैम की रिपोर्ट में यह खुलासा हुआ है कि दुनिया भर में हर साल महिलाएं 700 लाख करोड़ रुपये के ऐसे काम करती हैं, जिनका उन्हें मेहनताना नहीं मिलता। भारत में यह आंकड़ा छह लाख करोड़ रुपये का है। दुनिया भर में महिलाओं को लेकर एक ही सोच है कि उनका काम घर-परिवार की देखभाल करना है। इस सोच पर 2017 में मद्रास उच्च न्यायालय ने अपने एक फैसले में अहम टिप्पणी देते हुए कहा था कि एक महिला बिना कोई भुगतान लिए घर की सारी देखभाल करती है। उसे होम मेकर (गृहिणी) और बिना आय वाली कहना सही नहीं है।
महिला सिर्फ एक मां और पत्नी नहीं होती, वह अपने परिवार की वित्त मंत्री और चार्टर्ड अकाउंटेंट भी होती है। न्यायालय ने यह टिप्पणी पुडुचेरी बिजली बोर्ड की उस याचिका के संदर्भ में की थी, जिसमें बोर्ड की बिजली की चपेट में आकर मारी गई एक महिला को क्षतिपूर्ति के तौर पर चार लाख रुपये देने थे, जो कि बिजली बोर्ड को इसलिए स्वीकार नहीं थे, क्योंकि महिला एक गृहिणी थी और उसकी आय नहीं थी। न्यायालय ने बोर्ड की याचिका को अस्वीकार करते हुए कहा था कि हमें खाना पकाना, कपड़े धोना, सफाई करना जैसे रोजाना के कामों को अलग नजरिये से देखने की जरूरत है।
घरेलू कामकाज और मेहनताना
एक राष्ट्रीय सर्वे के मुताबिक, 40 प्रतिशत ग्रामीण और 65 प्रतिशत शहरी महिलाएं पूरी तरह घरेलू कार्यों में लगी रहती हैं। उससे भी ज्यादा चौंकाने वाली बात यह है कि आंकड़ों के हिसाब से 60 से ज्यादा की आयु वाली एक चौथाई महिलाएं ऐसी हैं, जिनका सबसे ज्यादा समय घरेलू कार्य करने में ही बीतता है। पितृसत्तात्मक समाज में यह तथ्य गहरी पैठ बनाए हुए है कि स्त्री का जन्म सेवा कार्यों के लिए ही हुआ है। माउंटेन रिसर्च जर्नल के एक अध्ययन के दौरान उत्तराखंड की महिलाओं ने कहा कि वे कोई काम नहीं करतीं, पर विश्लेषण में पता चला कि परिवार के पुरुष औसतन नौ घंटे काम कर रहते थे, जबकि महिलाएं 16 घंटे। अगर उनके काम के लिए न्यूनतम भुगतान किया जाता, तो पुरुष को 128 रुपये और महिला को 228 रुपये मिलते।
पुरुषों से ज्यादा काम करती हैं महिलाएं
कुछ देशों एवं संस्थानों ने घरेलू अवैतनिक कार्यों का मूल्यांकन करने के लिए कुछ विधियों का प्रयोग शुरू किया है। इन विधियों में से एक टाइम यूज सर्वे है। यानी जितना समय महिला घरेलू अवैतनिक कार्यों को देती है, यदि उतना ही समय वह वैतनिक कार्य के लिए देती, तो उसे कितना वेतन मिलता। कई देशों ने अवैतनिक कार्यों की गणना के लिए मार्केट रिप्लेसमेंट कॉस्ट थ्योरी का भी इस्तेमाल किया है। यानी जो कार्य अवैतनिक रूप से गृहिणियों द्वारा किए जा रहे हैं, यदि उन सेवाओं को बाजार के माध्यम से उपलब्ध कराया जाए, तो कितनी लागत आएगी।
संयुक्त राष्ट्र के रिसर्च इंस्टीट्यूट फॉर सोशल डेवलपमेंट से जुड़े डेबी बडलेंडर ने द स्टैटिस्टिकल एविडेंस ऑन केयर एंड नॉन केयर वर्क अक्रॉस सिक्स कंट्रीज नामक अपने अध्ययन में, अर्जेंटीना, भारत, रिपब्लिक ऑफ कोरिया, निकारागुआ, दक्षिण अफ्रीका तथा तंजानिया का अध्ययन करने के लिए टाइम यूज सर्वे विधि का प्रयोग कर पाया कि अर्जेंटीना में जहां प्रतिदिन पुरुष 101 मिनट और महिला 293 मिनट अवैतनिक घरेलू कार्य करती हैं, वहीं भारत में पुरुष प्रतिदिन 36 मिनट और महिलाएं 354 मिनट अवैतनिक घरेलू कार्य करती हैं। दुनिया भर में कुल काम के घंटों में से महिलाएं दो तिहाई घंटे काम करती हैं, पर वह केवल 10 प्रतिशत आय ही अर्जित करती हैं और वे विश्व की मात्र एक प्रतिशत संपत्ति की मालकिन हैं।
मिस वर्ल्ड मानुषी छिल्लर ने भी कही मां को सैलरी देने की बात
पिछले दिनों मिस वर्ल्ड मानुषी छिल्लर ने मां को सबसे ज्यादा सैलरी देने की वकालत की थी। इसके साथ ही एक बार फिर इस मुद्दे ने तूल पकड़ा था कि घरेलू महिलाओं को घर के कामकाज के लिए वेतन मिलना चाहिए या नहीं सन् 2011 में ऑर्गनाइजेशन फॉर इकनॉमिक कॉर्पोरेशन ऐंड डिवेलपमेंट की रिसर्च में बताया गया था कि औसतन भारतीय महिला रोजाना छह घंटे काम करती है, जिसके लिए उन्हें कोई वेतन नहीं मिलता। इकॉनोमिस्ट्स का मानना है कि भले ही घरेलू महिलाओं को घरेलू काम के लिए वेतन नहीं मिलता, लेकिन उनके द्वारा किए गए काम की वजह से आर्थिक गतिविधियां होती हैं, इसलिए उनके काम को राष्ट्रीय आय में शामिल किया जाना चाहिए। ऐसा ना करके हम अर्थव्यवस्था में महिलाओं के योगदान को कम करके आंकते हैं। 5 साल पहले तत्कालीन केंद्रीय महिला एवं बाल विकास मंत्री कृष्णा तीरथ ने सुझाव दिया था कि महिलाओं द्वारा घरों में की जा रही मेहनत का हिसाब लगाया जाना चाहिए और उन्हें अपने पति से वेतन मिलना चाहिए।
क्या अब भी लेडीज, आप को लगता है कि आप कुछ नहीं करती। शायद अब आप यह बात नहीं बोल सकती। लेकिन यह भी सच है कि अपनी ऐसी सिचुएशन के लिए आप खुद ही रेस्पॉन्सिबल हैं इसलिए अब वक्त आ गया है कि आप खुद को बदलें।
त्याग की देवी का रोल प्ले करना बंद कीजिए
सदियों से महिलाओं को त्याग और बलिदान की देवी कहा जाता रहा है और अब शायद महिलाओं को भी इसमें मजा आने लगा है कि कोई उन्हें त्याग करने वाली बता रहा है वे इसमें अपनी तारीफ समझती हैं लेकिन फ्रेंडस जागिए ये आपकी तारीफ नहीं, बल्कि आपसे और ज्यादा त्याग की उम्मीद लगाने की एक सोची समझी चाल है। क्योंकि जब अपना कोई ऐसा कहता है तो आप अपने परिवार के लिए कुछ कर गुजरने को और ज्यादा उन्मुख हो जाती हैं। लेकिन आप अपने बारे में भी सोचें।
इंडिपेंडेंट हैं तो शो भी कीजिए
आप बाहर जाकर कमा रही हैं तो अच्छी बात हैं। यह भी सही हैं कि अपने हज़बैंड को फाइनेंशियली सपोर्ट कर रही हैं। लेकिन फिर भी आप आफिस से लेट होने पर डरी सहमी सी घर आती हैं और फटाफट किचन में लग जाती हैं कि बच्चे पति भूखे होंगे। क्यों भई आप भी थककर आई हैं इसलिए यह रूल बनाएं कि पति घर के कामों में आपकी पूरी मदद करें। उन्हें कभी कभार यह जताने में भी बुराई नहीं है कि वे भी पति की ही तरह कमा रही है और घर संभालने के लिए वे अकेली जिम्मेदार नहीं हैं, उन्हें इसमें आपको पति का पूरा सहयोग चाहिए।
होम मेकर हैं होम सर्वेंट नहीं
घर पर रहकर पूरे दिन घर के कामकाज में लगा रहना वाकई बहुत मुश्किल काम है। हर वक्त अपनी जिम्मेदारियों को बिना थके, बिना छुटटी निभाने का काम करने वाली महिला बहुत स्ट्रॉन्ग होती है, लेकिन उसके लिए सिचुएशन तब मुश्किल होती है जब इतना करने के बावजूद फैमिली मेम्बर कहते हैं कि तुम पूरा दिन घर में करती ही क्या हो। घर में कौन सा काम सही हुआ, कौन सा नहीं, ये बातें रोज एक गृहिणी अपने परिवार की खुशी के लिए बर्दाश्त करती है लेकिन क्यों? अगर कोई काम ढ़ग से नहीं हुआ तो कमी निकालने वाला खुद क्यों नहीं कर लेता। उसे यह बताएं कि आप घर के काम अपनी मर्जी और खुशी से करती हैं, इसके लिए आप किसी से सेलरी नहीं लेतीं। आप होम मेकर हैं सर्वेंट नहीं।
अपनी रेस्पेक्ट करें तभी दूसरे भी करेंगे
जो अपनी इज्जत ख़ुद करते हैं, दुनिया भी उन्हीं की इज्जत करती है। यही बात आप पर भी लागू होती है इसलिए खुद को किसी से कम ना समझें। कहते हैं न घर की मुर्गी दाल बराबर बस यही बात है आपके साथ भी है। मत भूलिए कि एक मकान" " गृहणी की कुशलता के कारण ही घर बनता है, फिर खुद को किसी से कम क्यों समझना। अगर आप आज की पढ़ी लिखी नौकरी करने वाली लेडी हैं लेकिन क्या आप इस बात से इंकार कर सकती हैं कि आप अपने ही घर में हजार बार यह सोचकर दुखी होती हैं कि इतना करती हूं सब के लिए फिर भी कोई मुझे नहीं समझता, सबको बस अपने काम निकलवाने हैं। अगर आप भी ऐसा सोच रही हैं तो वहीं रुक जाइए और उन कामों को ना करें जिन्हें करने के बाद भी लोग आपको थैंक्स नहीं बोल रहे। जब एक बार उन चीजों को करने से इंकार कर देंगी तभी सामने वाले को आपकी अहमियत का पता चलेगा।
एडजस्ट करने की लिमिट तय करें
हमेशा लेडीज ही क्यों एडजस्ट करें? हर बात में, फिर वह घर से रिलेटेड हो या बाहर से। अगर आज आपके आफिस में कोई जरूरी मीटिंग है और बच्चे की तबियत खराब है तो आप गिल्ट ना महसूस करें बल्कि पति को बोलें कि आज वह घर संभाले और इसमें कोई बुरी बात नहीं है। आप भी 100 बार घर के काम के लिए अपने ऑफिस को एडजस्ट करती हैं तो एक बार वह क्यों नहीं। अगर आपको किसी बात पर समझौता करना अच्छा नहीं लग रहा तो ऐसा ना करें।
हर लेटेस्ट ट्रेंड की जानकारी के लिए सबस्क्राइब करें iDiva को
परेशान न हों, हम आपको स्पैम नहीं करेंगे और आप हमें कभी भी अनसबस्क्राइब कर सकती हैं